Subject: TÕRTKS kohaldumine
From: Dana Kadanik-Liiv - MKM <[email-masked]>
To: Anni Pavlenko <[email-masked]>
Cc: Kätlin-Chris Kruusmaa - JUSTDIGI<[email-masked]>
Date: Thu, 16 Jul 2026 11:30:14 +0000

Tere, Anni!
Täname Teid pöördumise eest! (pöördumine lisatud manusesse)
Vastame Teie küsimusele töötervishoiu ja tööohutuse valdkonda puudutavas osas. Tööalasest Euroopa Liidu õiguse rikkumisest teavitaja kaitse seaduse (TÕRTKS) üldise kohaldamise ja tõlgendamise küsimustes on pädev täiendavaid selgitusi andma Justiits- ja Digiministeerium kui seaduse väljatöötaja. Jagan Justiits- ja Digiministeeriumi eelnõu koostaja kontakti (lisatud kirja koopiasse), kust saate abi kirja teise osa küsimustele, mis puudutavad teadete säilitamiskohustust.
Alljärgnevalt selgitame TÕRTKS kohaldumist töötervishoiu ja tööohutuse poole pealt.
TÕRTKS kohaldub Euroopa Liidu õigusest tulenevate nõuete rikkumisest teavitamisele üksnes seaduse §-s 2 nimetatud valdkondades. TÕRTKS-i kohaldatavus ei sõltu sellest, kes on teavitaja või kaitset vajav isik, vaid sellest, kas teavitatav rikkumine kuulub just seaduse §-s 2 loetletud valdkondade hulka. Nimetatud loetelus ei ole töötervishoidu ega tööohutust eraldi nimetatud, seega ei ole töökeskkonna või tööohutuse teated TÕRTKS kohaldamisalas.
Viidatud Riigikohtu lahend 3-2-1-39-11 käsitleb võlaõigusseaduse tüüptingimuste regulatsiooni kohaldamist töötajale töösuhtes. Lahendis käsitletud põhimõtted puudutavad töölepingu tüüptingimuste kehtivuse hindamist, kuid ei ole oma olemuselt ülekantavad töökeskkonna- ja tööohutuse küsimustele.
Samas ei tähenda TÕRTKS-i mittekohaldumine, et töötaja oleks töökeskkonnaga seotud probleemidest teavitamisel kaitseta. Töölepingu seaduse (TLS) § 2 prim näeb ette, et tööandja ei tohi kohelda töötajat ebasoodsalt seetõttu, et töötaja toetub enda õigustele, juhib tähelepanu nende rikkumisele või toetab teist töötajat tema õiguste kaitsel. TLS § 3 lisab, et tööandja peab tagama töötajate kaitse diskrimineerimise eest, järgima võrdse kohtlemise põhimõtet ning edendama võrdõiguslikkust vastavalt võrdse kohtlemise seadusele ja soolise võrdõiguslikkuse seadusele.
Töötervishoiu ja tööohutuse seadus (TTOS) näeb ette tööandjale kohustuse tagada töötajale ohutu töökeskkond ja neutraliseerida TTOS §-des 6–9 prim loetletud töökeskkonna ohutegurite mõju (TTOS § 13 lg 1 p 6 prim). TTOS § 14 lg 5 p 7 annab töötajale õiguse juhtida tähelepanu töökeskkonna puudustele ning pöörduda nende lahendamiseks tööandja, töötajate esindajate või Tööinspektsiooni poole. Tööinspektsiooni poole saab töötaja pöörduda sh läbi anonüümse vihjeliini, samuti pakub Tööinspektsioon nõustamisjuristide teenust ning töökeskkonna konsultantide nõustamist. Psühhosotsiaalsete ohutegurite osas on võimalik pöörduda Tööinspektsiooni vaimse tervise konsultandi poole, kes aitab otsida lahendust töökeskkonnas tõusetunud väljakutsetele.
Andke märku, kui on tekkinud täiendavaid küsimusi.

Lugupidamisega
Dana Kadanik-Liiv
nõunik
Töösuhete ja töökeskkonna osakond
Majandus- ja Kommunikatsiooniministeerium
+372 5912 6091 [email-masked]<mailto:[email-masked]>
www.mkm.ee<https://www.mkm.ee> | Suur-Ameerika 1, Tallinn